CELEX: 32016D0707
Language: fi
Date: 2016-05-10 00:00:00
Title: Komission täytäntöönpanopäätös (EU) 2016/707, annettu 10 päivänä toukokuuta 2016, muutettujen liikenteenjakamissääntöjen hyväksymisestä Pariisin Charles-de-Gaullen, Pariisin Orlyn ja Pariisin Le Bourget'n lentoasemien osalta asetuksen (EY) N:o 1008/2008 19 artiklan nojalla (tiedoksiannettu numerolla C(2016) 2635)

12.5.2016   
            
            
               FI
            
            
               Euroopan unionin virallinen lehti
            
            
               L 122/53
            
         KOMISSION TÄYTÄNTÖÖNPANOPÄÄTÖS (EU) 2016/707,
   annettu 10 päivänä toukokuuta 2016,
   muutettujen liikenteenjakamissääntöjen hyväksymisestä Pariisin Charles-de-Gaullen, Pariisin Orlyn ja Pariisin Le Bourget'n lentoasemien osalta asetuksen (EY) N:o 1008/2008 19 artiklan nojalla
   
      
         (tiedoksiannettu numerolla C(2016) 2635)
      
   
   (Ainoastaan ranskankielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 (1) ja erityisesti sen 19 artiklan 3 kohdan,
   sekä katsoo seuraavaa:
   1.   MENETTELY
   
               (1)
            
            
               Ranskan viranomaiset ilmoittivat 28 päivänä syyskuuta 2015 komissiolle asetuksen (EY) N:o 1008/2008 19 artiklan 3 kohdan nojalla hankkeesta, jäljempänä ’suunnitellut muutokset’, jonka tarkoituksena on muuttaa yhteisön sisäisen lentoliikenteen jakamisesta Pariisin lentoasemajärjestelmässä 15 päivänä marraskuuta 1994 annetussa asetuksessa vahvistettuja sääntöjä (2). Komissio pyysi lisätietoja 10 päivänä marraskuuta 2015 päivätyllä kirjeellä, johon Ranskan viranomaiset vastasivat 30 päivänä marraskuuta 2015 päivätyllä kirjeellä.
            
         
               (2)
            
            
               Komissio julkaisi tiivistelmän suunnitelluista muutoksista Euroopan unionin virallisessa lehdessä
                   (3)2 päivänä joulukuuta 2015 ja kehotti asianomaisia osapuolia toimittamaan huomautuksensa.
            
         2.   TAUSTA JA TOIMENPITEEN KUVAUS
   2.1   VUODEN 1994 MARRASKUUN 15 PÄIVÄNÄ ANNETTU ASETUS
   
   
               (3)
            
            
               Pariisia palvelevien Charles-de-Gaullen, Orlyn ja Le Bourget'n lentoasemien liikenteenjakamissäännöistä säädetään 15 päivänä marraskuuta 1994 annetussa asetuksessa.
            
         
               (4)
            
            
               Vastauksena erääseen kanteluun komissio ilmoitti komission päätöksellä 95/259/EY (4), että 15 päivänä marraskuuta 1994 annetussa Ranskan asetuksessa vahvistetut Pariisin lentoasemajärjestelmää koskevat liikenteenjakamissäännöt ovat neuvoston asetuksen (ETY) N:o 2408/92 (5) mukaiset. Neuvoston asetus on sittemmin kumottu ja korvattu asetuksella (EY) N:o 1008/2008. Komission päätöksen edellytyksenä oli, että Ranskan asetusta muutetaan komission päätöksessä esitetyn mukaisesti. Ranskan viranomaiset noudattivat vaatimusta muuttamalla antamaansa asetusta 1 päivänä maaliskuuta 1996.
            
         
               (5)
            
            
               Vuoden 1994 marraskuun 15 päivänä annettua asetusta, jäljempänä ’vuoden 1994 asetus’, sellaisena kuin se on muutettuna, sovelletaan vain Euroopan talousalueen (ETA) sisäiseen liikenteeseen. Siinä säädetään, että ETA:n sisäistä tilauslentoliikennettä ilma-aluksilla, joiden kapasiteetti on enintään 25 matkustajapaikkaa ja joihin lentoliikenteen harjoittaja ei myy matkustajapaikkoja yleisölle erikseen suoraan tai välillisesti, on harjoitettava Le Bourget'n lentoasemalla. Kaikkea muuta ETA:n sisäistä liikennettä voidaan harjoittaa Charles-de-Gaullen ja Orlyn lentoasemilla. Pääsy Orlyyn rajoitetaan neljään päivittäisvuoroon Orlyn ja muiden ETA:n lentoasemien välisillä reiteillä, tiettyinä aikoina päivästä. Tätä rajoitusta ei sovelleta ruuhka-aikoina, jos liikennöitävillä ilma-aluksilla on tietty vähimmäiskapasiteetti.
            
         2.2   SUUNNITELLUT MUUTOKSET JA NIIDEN SYYT
   
   
               (6)
            
            
               Pariisin lentoasemajärjestelmää koskeviin vuoden 1994 asetuksen 4 ja 5 pykälässä vahvistettuihin ja päätöksen 95/259/EY I osassa kokonaisuudessaan esitettyihin voimassa oleviin liikenteenjakamissääntöihin suunnitelluilla muutoksilla poistetaan Orlyn lentoasemaan sovellettavat rajoitukset päivittäisvuorojen osalta, kuitenkin Orlyn lentoasemalla olevien ilma-alusten kapasiteetista riippuen.
            
         
               (7)
            
            
               Näiden nimenomaan Orlyn lentoasemaa koskevien rajoitusten tarkoituksena oli lentoaseman rajallisen kapasiteetin hyödyntäminen mahdollisimman tehokkaasti ja kunkin lentoliikenteen harjoittajan määrätyllä reitillä liikennöimien vuorojen määrän rajaaminen enintään neljään, millä kannustettiin lähtö- ja saapumisaikojen käyttöä eri määräpaikkoihin suuntautuvaan liikennöintiin. Rajoituksilla parannettiin myös rajallisten lähtö- ja saapumisaikojen hyödyntämistä siten, että jos ilma-aluksen kapasiteetti oli alle tietyn rajan, sitä ei saanut käyttää reiteillä, joilla matkustajaliikenteen määrä oli riittävä suurempien ilma-alusten käytön perustelemiseksi, pelkästään lähtö- ja saapumisaikojen käyttövaatimusten täyttämiseksi. Kapasiteettirajat määritettiin sen mukaan, kuinka paljon määrätyllä reitillä oli matkustajaliikennettä.
            
         
               (8)
            
            
               Ranskan viranomaisten mukaan mainitut rajoitukset eivät ole enää tarpeen. Ranskan viranomaiset ovat todenneet, että lähtö- ja saapumisaikojen käyttö Orlyn lentoasemalla on vuoden 1994 asetuksen käyttöönoton jälkeen muovautunut ihanteelliseksi, ja ne vaikuttavat tyytyväisiltä tämänhetkiseen tilanteeseen. Koska kaikki Orlyn lentoaseman lähtö- ja saapumisajat ovat tällä hetkellä käytössä, muiden lentotoiminnan harjoittajien on vaikea saada niitä käyttöönsä. Lentotoiminnan harjoittajat käyttävät nykyisin myös isompia ilma-aluksia maksimoidakseen kapasiteettinsa, ja näin ollen ne omien intressiensä vuoksi optimoivat lähtö- ja saapumisajat niin, että ne samalla hyödyttävät Orlyn lentoaseman kapasiteetin mahdollisimman tehokasta käyttöä.
            
         
               (9)
            
            
               Vuoden 1994 asetuksen muiden säännösten osalta näillä suunnitelluilla muutoksilla muutetaan myös nykyisin vain ETA:n sisäistä liikennettä koskevia liikenteenjakamissääntöjä siten, että niiden soveltamisalaa laajennetaan koskevaksi ETA:n ulkopuolista liikennettä seuraavissa kahdessa kappaleessa esitetyn mukaisesti.
            
         
               (10)
            
            
               Le Bourget'n lentoasemalla harjoitetaan vain tilauslentoliikennettä ilma-aluksilla, joiden kapasiteetti on enintään 25 matkustajapaikkaa ja joihin lentoliikenteen harjoittaja ei myy matkustajapaikkoja yleisölle erikseen. Suunnitelluista muutoksista seuraa, että Le Bourget'n lentoasemalla ei saa harjoittaa ETA:n ulkopuolista säännöllistä lentoliikennettä ilma-aluksilla, joiden kapasiteetti on vähintään 25 matkustajapaikkaa, ja jos lentoliikenteen harjoittaja myy matkustajapaikat yleisölle erikseen suoraan tai ne myydään välillisesti. Toimivaltainen ministeri voi asianmukaisesti perustelluissa tapauksissa myöntää matkustajapaikkojen ylärajaa koskevia poikkeuksia. Tällä hetkellä näitä rajoituksia sovelletaan vain ETA:n sisäiseen liikenteeseen.
            
         
               (11)
            
            
               Kaikki muu liikenne suunnataan Orlyyn ja Charles-de-Gaulleen. Suunnitelluilla muutoksilla rajoitetaan sellaisilla ilma-aluksilla harjoitettavaa ETA:n ulkopuolista tilauslentoliikennettä, joiden kapasiteetti on enintään 25 matkustajapaikkaa, paitsi jos matkustajapaikat myydään yleisölle erikseen tai ilma-alus kuljettaa ennakkohyväksynnän nojalla matkustajia, joilla on jatkoyhteys. Tämä on ETA:n sisäistä liikennettä koskevien voimassa olevien rajoitusten mukaista (6).
            
         
               (12)
            
            
               Ranskan viranomaiset ennakoivat, että muutokset vaikuttavat liikenteen jakamiseen seuraavasti (7):
               
                           —
                        
                        
                           Muutokset eivät juuri vaikuta ETA:n sisäiseen liikenteeseen, jota koskevat säännöt pysyvät pääosin muuttumattomina.
                        
                     
                           —
                        
                        
                           Säännöissä kyllä määrätään ETA:n ulkopuolisen säännöllisen liikenteen kieltämisestä Le Bourget'lla, mutta kyseistä liikennettä ei harjoiteta Le Bourget'lla nykyäänkään.
                        
                     
                           —
                        
                        
                           Säännöissä kielletään myös ETA:n ulkopuolisen tilauslentoliikenteen harjoittaminen suurilla ilma-aluksilla Le Bourget'lla, mutta tällaisia lentoja kuitenkin liikennöidään nykyisellään vain vähän (130 lentoa 54 000 lennosta vuonna 2014).
                        
                     
                           —
                        
                        
                           ETA:n ulkopuolinen tilauslentoliikenne ilma-aluksilla, joiden kapasiteetti on enintään 25 matkustajapaikkaa ja joihin lentoliikenteen harjoittaja ei myy matkustajapaikkoja yleisölle erikseen, kielletään Orlyn ja Charles-de-Gaullen lentoasemilla. Koska lähtö- ja saapumisaikoja on saatavilla vain rajoitetusti, Orlyn lentokentällä on tällä hetkellä hyvin vähän enintään 25 matkustajapaikan ilma-aluksilla harjoitettavaa tilauslentoliikennettä. Charles-de-Gaullen lentoaseman osalta voidaan todeta, että enintään 25 matkustajapaikan ilma-aluksilla tilauslentoliikennettä harjoittavat lentotoiminnan harjoittajat käyttävät jo nykyisin mieluummin Le Bourget'n lentoasemaa, koska se on lähempänä Pariisia ja se on luokiteltu liikelentotoimintaa harjoittavaksi lentoasemaksi.
                        
                     
         
               (13)
            
            
               Ranskan viranomaiset selittivät, että niiden ilma-alusten osalta, joissa on enintään 25 matkustajapaikkaa, joita ei myydä yleisölle (ks. asetuksen 6 pykälä), vuoden 1994 asetuksessa säädetyt voimassa olevat rajoitukset olivat perusteltuja, jotta Charles-de-Gaullen ja Orlyn lentoasemien rajallista kapasiteettia voitiin hyödyntää mahdollisimman tehokkaasti. Ranskan viranomaisten mukaan tämän saavuttamiseksi oli tarpeen varmistaa ilma-alustyyppien samankaltaisuus, jolloin lento-operaatiot voidaan suorittaa säännöllisesti samoin aikavälein ja etäisyyksin. Pienemmät ja siten mahdollisesti hitaammat ilma-alukset rikkovat säännöllisen liikennevirran, sillä pienet ilma-alukset tarvitsevat enemmän tilaa ja aikaa operaatioiden välillä. Sen vuoksi sellaisilla ilma-aluksilla harjoitettava tilauslentoliikenne, joiden kapasiteetti on enintään 25 matkustajapaikkaa ja joihin lentoliikenteen harjoittaja ei myy matkustajapaikkoja yleisölle erikseen, ohjataan Le Bourget'hen, jottei säännöllinen liikennevirta rikkoudu.
            
         
               (14)
            
            
               Tilauslentoliikenteen harjoittaminen ilma-aluksilla, joiden kapasiteetti on enintään 25 matkustajapaikkaa ja joihin myydään matkustajapaikkoja yleisölle, puolestaan rajoitetaan Orlyn ja Charles-de-Gaullen lentoasemille. Ranskan viranomaisten mukaan tämä johtuu siitä, että Le Bourget ei seuraavassa kappaleessa esitetyistä syistä hyväksy liikennettä, johon liittyy matkustajapaikkojen myyminen yleisölle. Koska tällaista liikennettä on vähän ja sen edellytyksenä on vapaan lähtö- ja saapumisajan löytyminen Orlyn tai Charles-de-Gaullen lentoasemalta, sen ei katsota olevan häiriöksi näillä lentoasemilla.
            
         
               (15)
            
            
               Le Bourget'lla harjoitettavaksi hyväksytyn lentoliikenteen huomioon ottaen Ranskan viranomaiset ovat ilmoittaneet, että kyseinen lentoasema on päätetty antaa yleisilmailun ja liikelentotoiminnan sekä tiettyjen kansainvälisten ilmailu- ja avaruustapahtumien käyttöön. Lentoaseman infrastruktuuri on mukautettu tätä varten, minkä vuoksi kaikenlaisen suurilla ilma-aluksilla harjoitetun tilauslentoliikenteen taikka kaupallisen tai säännöllisen lentoliikenteen ohjaaminen sinne edellyttäisi sitä, että infrastruktuuri mukautettaisiin ensin kyseisenlaista liikennettä varten. Tämän lisäksi säännöllisestä ja suurilla ilma-aluksilla harjoitetusta liikenteestä aiheutuisi ympäristövaikutuksia alueen asukkaille.
            
         
               (16)
            
            
               Ranskan viranomaiset ovat sitä mieltä, että edellä mainitut, kunkin kyseessä olevan lentoaseman kannalta olennaiset seikat koskevat myös muista kuin ETA-maista tulevaa / muihin kuin ETA-maihin suuntautuvaa liikennettä. Koska se vapautettiin laajalti uusien ilmaliikenteen sopimusten nojalla, se on kasvanut merkittävästi vuoden 1994 asetuksen voimaantulon jälkeen. Tämän vuoksi Ranskan viranomaiset ovat sitä mieltä, että edellä mainittuja rajoituksia olisi sovellettava kaikenlaiseen liikenteeseen.
            
         2.3   RANSKAN VIRANOMAISTEN JÄRJESTÄMÄT KUULEMISET
   
   
               (17)
            
            
               Ranskan viranomaiset järjestivät kuulemisia ennen suunniteltuja muutoksia koskevan ilmoituksen toimittamista komissiolle (8):
               
                           —
                        
                        
                           Ilmoitus uusista säännöistä (luonnos) julkaistiin 19 päivänä toukokuuta 2015 ekologian, energian ja kestävän kehityksen ministeriön julkisten kuulemisten verkkosivulla.
                        
                     
                           —
                        
                        
                           Ennakkovaroitus Ranskan aikeesta muuttaa Pariisin lentoasemajärjestelmää koskevia voimassa olevia liikenteenjakamissääntöjä julkaistiin 21 päivänä toukokuuta 2015 Ranskan tasavallan virallisessa lehdessä. Ilmoitukseen sisältyi linkki tekstiluonnokseen.
                        
                     
                           —
                        
                        
                           Julkisille kuulemisille varattu ajanjakso päättyi 21 päivänä heinäkuuta 2015.
                        
                     
         
               (18)
            
            
               Ennen julkisia kuulemisia Ranskan viranomaiset olivat kuulleet suullisesti lentoliikenneyhdistyksiä FNAM (Fédération Nationale de l'Aviation Marchande), SCARA (Syndicat des Compagnies Aériennes Autonomes) ja EBAA (Fédération Nationale de l'Aviation Marchande), jotka ilmoittivat tukevansa muutoksia erityisesti ETA:n sisäisen ja ETA:n ulkopuolisen liikenteen kohtelun yhdenmukaisuuden osalta.
            
         
               (19)
            
            
               Ranskan viranomaiset saivat kolmelta asianomaiselta osapuolelta ehdotukset, jotka on huomioitu tekstiluonnoksessa.
            
         
               (20)
            
            
               Alkuperäiseen sääntöjen tekstiluonnokseen sisältyi kohta, jossa sellaisilla ilma-aluksilla harjoitettava tilauslentoliikenne, joiden matkustajapaikkamäärä on enintään 25, sallitaan Orlyn ja Charles-de-Gaullen lentoasemilla ilman ennakkoon pyydettävää poikkeusta, jos kyseisillä lennoilla kuljetetaan matkustajia, joilla on jatkoyhteys. Aéroports de Paris (ADP) ei hyväksynyt kyseistä kohtaa, joka sittemmin poistettiin tekstiluonnoksesta. Katsottiin, että jos näiden lentojen liikennöiminen Charles-de-Gaullen ja Orlyn lentoasemilla sallitaan ilman rajoituksia, sillä voi olla haitallisia vaikutuksia niillä harjoitettavaan säännölliseen lentoliikenteeseen.
            
         3.   KOMISSION JÄRJESTÄMÄT KUULEMISET
   
               (21)
            
            
               Komissio sai yhdeltä asianomaiselta osapuolelta huomautuksia vastauksena suunniteltujen muutosten tiivistelmän julkaisuun Euroopan unionin virallisessa lehdessä.
            
         
               (22)
            
            
               Tämä asianomainen osapuoli oli sitä mieltä, että Le Bourget'lla harjoitettavan lentotoiminnan tyypin rajoittaminen olisi liioiteltua ja vastoin kuluttajien, kyseessä olevan alueen ja lentoaseman intressejä. Lisäksi se huomautti, että suunnitelluista muutoksista taloudelle ja lentoliikenteelle aiheutuvia vaikutuksia ei arvioitu voimassa oleviin liikenteenjakamissääntöihin verrattuna.
            
         
               (23)
            
            
               Kyseinen asianomainen osapuoli esitti väitteen, jonka mukaan säännölliseen ja tilauslentoliikenteeseen sekä ilma-aluksen kapasiteettiin pohjautuva jaottelu on mielivaltainen ja perusteeton. Sen mukaan uudet säännöt voitaisiin tulkita siten, että lentoliikenne halutaan ohjata Le Bourget'sta, jossa terminaalissa annettavista palveluista vastaa seitsemän itsenäistä toimijaa, Charles-de-Gaulleen ja Orlyyn, joilla palveluista vastaavalla toimijalla on monopolin asema.
            
         
               (24)
            
            
               Kyseinen asianomainen osapuoli totesi myös, että kuulemismenettely oli syrjivä. Sitä ei omien sanojensa mukaan ollut muiden sidosryhmien tavoin kutsuttu kokouksiin, joissa suunnitelluista muutoksista keskusteltiin ja joissa niitä arvioitiin. Se pystyi näin ollen toimittamaan huomionsa vain kirjallisessa muodossa.
            
         4.   ASETUKSEN (EY) N:o 1008/2008 19 ARTIKLASSA SÄÄDETYT EDELLYTYKSET
   
               (25)
            
            
               Asetuksen (EY) N:o 1008/2008 19 artiklan 2 kohdassa säädetään, että syrjimättä eri määräpaikkoja yhteisön sisällä tai lentoliikenteen harjoittajia näiden kansallisuuden tai identiteetin perusteella jäsenvaltio saa kuultuaan asian osapuolia säännellä lentoliikenteen jakamista seuraavat ehdot täyttävien lentoasemien välillä:
               
                           a)
                        
                        
                           lentoasemat palvelevat samaa kaupunkia tai kaupunkiryhmää;
                        
                     
                           b)
                        
                        
                           lentoasemia palvelee riittävä liikenneinfrastruktuuri, joka tarjoaa mahdollisuuksien mukaan suoran yhteyden, jonka avulla lentoasemalle on mahdollista saapua 90 minuutissa, tarvittaessa rajanylitys mukaan lukien;
                        
                     
                           c)
                        
                        
                           lentoasemat ovat yhteydessä toisiinsa ja niiden palvelemaan kaupunkiin tai kaupunkiryhmään tiheään liikennöityjen, luotettavien ja tehokkaiden julkisten liikennepalvelujen kautta; ja
                        
                     
                           d)
                        
                        
                           lentoasemat tarjoavat lentoliikenteen harjoittajille tarpeelliset palvelut eivätkä perusteetta haittaa niiden liiketoimintamahdollisuuksia.
                        
                     
         
               (26)
            
            
               Lisäksi lentoliikenteen jakamisessa kyseessä olevien lentoasemien välillä on noudatettava suhteellisuus- ja avoimuusperiaatteita, ja jakamisen on perustuttava puolueettomiin perusteisiin.
            
         
               (27)
            
            
               Asetuksen (EY) N:o 1008/2008 19 artiklan 3 kohdan mukaan asianomaisen jäsenvaltion on ilmoitettava komissiolle aikeestaan säännellä lentoliikenteen jakamista tai muuttaa voimassa olevaa liikenteenjakamissääntöä. Siinä myös säädetään, että komissio tutkii, miten 19 artiklan 2 kohtaa on sovellettu, ja päättää asetuksen (EY) N:o 1008/2008 25 artiklalla perustetulta komitealta lausunnon pyydettyään kuuden kuukauden kuluessa jäsenvaltion ilmoituksen vastaanottamisesta, saako jäsenvaltio toteuttaa toimenpiteet. Kyseisessä kohdassa todetaan myös, että komissio julkaisee päätöksensä Euroopan unionin virallisessa lehdessä, eikä toimenpiteitä saa toteuttaa ennen komission hyväksynnän julkaisemista.
            
         5.   ARVIOINTI
   
               (28)
            
            
               Muutoksilla muutetaan Pariisin lentoasemajärjestelmää koskevia liikenteenjakamissääntöjä laajentamalla voimassa olevien sääntöjen soveltamisalaa ETA:n ulkopuolista liikennettä koskevaksi, millä rajoitetaan tietyntyyppistä liikennettä kullakin lentoasemalla.
            
         
               (29)
            
            
               Tämä merkitsee voimassa olevan liikenteenjakamissäännön muutosta asetuksen (EY) N:o 1008/2008 19 artiklan 3 kohdassa tarkoitetussa merkityksessä. Kyseisen kohdan edellytysten nojalla säännös ei koske ainoastaan EU:n tai (asetuksen sisällyttämistä ETA-sopimukseen ajatellen) ETA:n sisäistä liikennettä. Lisäksi tiettyjen kolmansien maiden kanssa tehtyjen voimassa olevien sopimusten, kuten Sveitsin valaliiton ja Amerikan yhdysvaltojen kanssa tehdyt sopimukset, mukaan unionin lentoliikenteen harjoittajat ja kyseisistä kolmansista maista peräisin olevat lentoliikenteen harjoittajat voivat liikennöidä minkä tahansa unionin lentoaseman ja kolmannen maan alueella sijaitsevan lentoaseman välillä. Lopuksi minkä tahansa jäsenvaltion lentoliikenteen harjoittajat, joilla on toissijainen toimipaikka toisessa jäsenvaltiossa, saavat tuomioistuimen vakiintuneen oikeuskäytännön mukaisesti käyttää kaikkia tämän jäsenvaltion tekemistä kahdenvälisistä sopimuksista johtuvia oikeuksiaan tulematta syrjityiksi (9).
            
         
               (30)
            
            
               Voimassa olevia liikenteenjakamissääntöjä muutetaan myös asetuksen (EY) N:o 1008/2008 19 artiklan 3 kohdan mukaisesti siten, että tietyt Orlyn lentoasemaa koskevat rajoitukset poistetaan (ks. edellä johdanto-osan 11 kappale).
            
         5.1   KUULEMINEN
   
   
               (31)
            
            
               Komissio huomauttaa, että Ranskan viranomaiset järjestivät virallisen julkisen kuulemisen 19 päivänä toukokuuta 2015 antamallaan ilmoituksella, johon kaikkia asianomaisia osapuolia pyydettiin vastaamaan. Komissiolla ei ole viitteitä siitä, että Ranskan viranomaiset eivät olisi ottaneet huomioon saamiaan vastauksia. Päinvastoin komissio toteaa, että sääntöjen tekstiluonnosta muutettiin kuulemisen seurauksena. Komissio katsookin, että asianomaisia osapuolia kuultiin asianmukaisesti asetuksen (EY) N:o 1008/2008 19 artiklan 2 kohdassa vaaditun mukaisesti.
            
         5.2   ASETUKSEN (EY) N:o 1008/2008 19 ARTIKLAN 2 KOHDAN ENSIMMÄISEN ALAKOHDAN VAATIMUSTEN TÄYTTYMINEN KYSEESSÄ OLEVIEN KOLMEN LENTOASEMAN OSALTA
   
   
               (32)
            
            
               Komissio katsoo, että kyseessä olevat kolme lentoasemaa, Orly, Charles-de-Gaulle ja Le Bourget, täyttävät 19 artiklan 2 kohdan vaatimukset.
            
         
               (33)
            
            
               Lentoasemat palvelevat Pariisin kaupunkiryhmää, sillä yhteyden niihin tarjoaa riittävä maantieliikenteen infrastruktuuri sekä julkinen liikenne, jolla matka kestää 35 minuutista noin tuntiin, ja lentoasemat ovat yhteydessä toisiinsa ja Parisiin tiheään liikennöityjen ja luotettavien julkisten liikennepalvelujen kautta. Lisäksi lentoasemat tarjoavat lentoliikenteen harjoittajille tarpeelliset palvelut, kuten lennonjohtopalvelut, maahuolintapalvelut ja matkustajien käsittelyyn liittyvät palvelut.
            
         5.3   SYRJIMÄTTÖMYYS
   
   
               (34)
            
            
               Muutetut säännöt eivät johtaisi syrjintään unionissa sijaitsevien määräpaikkojen välillä eivätkä lentoliikenteen harjoittajien kansallisuuden tai identiteetin perusteella.
            
         
               (35)
            
            
               Näin ollen muutokset ovat 19 artiklan 2 kohdassa säädettyjen syrjimättömyysperiaatteiden mukaisia.
            
         5.4   PERUSTELUT JA SUHTEELLISUUSPERIAATE
   
   
               (36)
            
            
               Orlyn lentoasemaa koskevia rajoituksia poistetaan, mutta niiden tilalle ei myöskään luoda uusia. Rajoitusten käyttöönoton tarkoituksena oli kannustaa lähtö- ja saapumisaikojen käyttöä eri määräpaikkoihin suuntautuvaan liikenteeseen ja estää lentoliikenteen harjoittajia käyttämästä alhaisen kapasiteetin ilma-aluksia reiteillä, joilla on paljon matkustajaliikennettä, pelkästään lähtö- ja saapumisaikojen käyttövaatimusten täyttämiseksi. Edellä johdanto-osan 8 kappaleessa kuvatut olosuhteet huomioon otettuina näitä sääntöjä ei kuitenkaan enää tarvita.
            
         
               (37)
            
            
               Suunniteltujen muutosten muiden vaikutusten osalta uudet rajoitukset ovat seuraavat:
               
                           —
                        
                        
                           Orlyn ja Charles-de-Gaullen lentoasemilla kielletään ETA:n ulkopuolinen tilauslentoliikenne pienillä ilma-aluksilla, joihin matkustajapaikkoja ei myydä yleisölle erikseen.
                        
                     
                           —
                        
                        
                           Le Bourget'n lentoasemalla kielletään ETA:n ulkopuolinen säännöllinen lentoliikenne ja ETA:n ulkopuolinen lentoliikenne isoilla ilma-aluksilla.
                        
                     
         
               (38)
            
            
               Mainittu asianomainen osapuoli on sitä mieltä, että nämä rajoitukset ovat liiallisia. Komissio ei ole samaa mieltä. Liikenteenjakamissäännöillä on kaksi tavoitetta:
               
                           —
                        
                        
                           Yhtäältä tarkoituksena on Orlyn ja Charles-de-Gaullen lentoasemien rajallisen kapasiteetin hyödyntäminen mahdollisimman tehokkaasti. Sen vuoksi tilauslentoliikenne ilma-aluksilla, joiden kapasiteetti on enintään 25 matkustajapaikkaa ja joihin lentoliikenteen harjoittaja ei myy matkustajapaikkoja yleisölle erikseen, ohjataan Le Bourget'hen, jottei Orlyn ja Charles-de-Gaullen lentoasemien säännöllinen liikennevirta rikkoudu.
                        
                     
                           —
                        
                        
                           Toisaalta tarkoituksena on rajata liikenne Le Bourget'lla sellaisilla ilma-aluksilla harjoitettuun tilauslentoliikenteeseen, joissa on enintään 25 matkustajapaikkaa ja joihin ei myydä matkustajapaikkoja yleisölle erikseen. Syynä tähän on se, että muuntyyppiseen liikenteeseen siirtyminen edellyttäisi ensin infrastruktuurin mukauttamista kyseisenlaiseen liikenteeseen.
                        
                     
         
               (39)
            
            
               Ranskan viranomaisten kaavailemat erottelut, jotka perustuvat siihen, minkä tyyppistä liikenne on (säännöllinen tai tilauslentoliikenne; tapa, jolla matkustajapaikkoja myydään), ja siihen, mikä ilma-aluksen kapasiteetti on, vaikuttavat sellaisilta, että halutut tavoitteet pystytään saavuttamaan.
            
         
               (40)
            
            
               Toimenpide ei myöskään vaikuta ylittävän sitä, mikä on tarpeen näiden tavoitteiden saavuttamiseksi.
            
         
               (41)
            
            
               Vaikka tietty ETA:n ulkopuolinen liikenne aiotaan rajata Charles-de-Gaullen ja Orlyn lentoasemille, mikään ei viittaa siihen, että tämän tarkoituksena olisi kyseisten lentoasemien käytön parantamisen (ks. edellä) sijasta etujen hankkiminen kyseisten lentoasemien toiminnasta vastaavalle yritykselle (ADP). Tässä yhteydessä komissio huomauttaa myös, että Ranskan viranomaiset aikoivat ensin antaa sellaisille pienille ilma-aluksille pääsyn Orlyn lentoasemalle, jotka kuljettavat matkustajia, joilla on jatkoyhteys, mutta ADP itse vastusti tätä ratkaisua.
            
         
               (42)
            
            
               Näin ollen komissio katsoo, että suunnitellut muutokset ovat asianmukaisesti perusteltuja ja suhteellisuusperiaatteen mukaisia.
            
         5.5   PUOLUEETTOMAT PERUSTEET
   
   
               (43)
            
            
               Suunniteltujen muutosten taustalla ovat puolueettomat perusteet (kapasiteetti ja liikenteen tyyppi edellä kuvatun mukaisesti), ja ne ovat tarpeellisia edellä mainittujen liikenteenjakamissääntöjen tarkoitusperien täyttymiseksi.
            
         5.6   AVOIMUUS
   
   
               (44)
            
            
               Suunnitellut muutokset ovat lisäksi avoimuusperiaatteen mukaisia, sillä ne tullaan voimassa olevien sääntöjen tavoin julkaisemaan.
            
         6.   PÄÄTELMÄT
   
               (45)
            
            
               Komissio toteaa päätelmissään, että yhteisön sisäisen lentoliikenteen jakamisesta Pariisin lentoasemajärjestelmässä 15 päivänä marraskuuta 1994 annetussa asetuksessa vahvistettuihin sääntöihin suunnitellut muutokset täyttävät asetuksen (EY) N:o 1008/2008 19 artiklan vaatimukset.
            
         
               (46)
            
            
               Tässä päätöksessä säädetyt toimenpiteet ovat asetuksen 25 artiklassa tarkoitetun neuvoa-antavan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään yhteisön sisäisen lentoliikenteen jakamisesta Pariisin lentoasemajärjestelmässä 15 päivänä marraskuuta 1994 annetussa asetuksessa vahvistettuihin sääntöihin suunnitellut muutokset, joista ilmoitettiin komissiolle 28 päivänä syyskuuta 2015.
   2 artikla
   Tämä päätös on osoitettu Ranskan tasavallalle.
   
      Tehty Brysselissä 10 päivänä toukokuuta 2016.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 293, 31.10.2008, s. 3.
   
      (2)  Tarkoituksena on toteuttaa asianomaiset muutokset uudella asetuksella, joka korvaa vuoden 1994 asetuksen.
   
      (3)  EUVL C 400, 2.12.2015, s. 4.
   
      (4)  Komission päätös 95/259/EY, tehty 14 päivänä maaliskuuta 1995, neuvoston asetuksen (ETY) N:o 2408/92 soveltamiseen liittyvästä menettelystä (Asia VII/AMA/9/94 – lentoliikenteen jakamista Pariisin lentoasemajärjestelmässä koskevien ranskalaisten määräysten soveltaminen) (EYVL L 162, 13.7.1995, s. 25).
   
      (5)  Neuvoston asetus (ETY) N:o 2408/92, annettu 23 päivänä heinäkuuta 1992, yhteisön lentoliikenteen harjoittajien pääsystä yhteisön sisäisen lentoliikenteen reiteille (EYVL L 240, 24.8.1992, s. 8), kumottu asetuksen (EY) N:o 1008/2008 (uudelleenlaadittu toisinto) 27 artiklalla.
   
      (6)  Voimassa olevien vain ETA:n sisäiseen liikenteeseen sovellettavien sääntöjen mukaan jatkolentoja ei kohdella automaattisesti tai oletusarvoisesti suotuisammin, mutta niille voidaan myöntää tätä varten poikkeus.
   
      (7)  Ks. 30. marraskuuta 2015 päivätty Ranskan viranomaisten kirje.
   
      (8)  Ks. 30. marraskuuta 2015 päivätty Ranskan viranomaisten kirje.
   
      (9)  Asia C-467/98, komissio v. Tanska, 122 kohta ja sitä seuraavat kohdat.